text: аболин мұздығы жетісу (жоңғар) алатауының солтүстік беткейінде орналасқан қазаншұңқырдағы мұздық. бүйен өзенінің жоғары бөлігінде, орман бүйен өзенінің бастауында орналасқан. мұздық 1958 жылы орта азияны зерттеуші ғалым р.и. аболин есімімен аталды. мұздық солтүстікке қарай созылып жатыр. климаттың біртіндеп өзгеруіне байланысты мұздық кішірейе келіп, үш бөлікке бөлінді. ең ірі бөлігінің ұзындығы 4,7 км, ашық жерінің ұзындығы 3,3 км. жалпы аумағы 4,6 км2. ашық жерінің аумағы 4,0 км2. фирн алаңы 1,7 км2, фирн сызығы 3540 биіктіктен өтеді. мұздықтың теңіз деңгейінен ең биік жері аболин шыңы (4051 м). мұздық бүйірлік биік моренамен көмкерілген. оның астыңғы шеті 3100 м-ге дейін түріліп, бастапқы ұзындығынан 40 метрге шегінді. мұздықтың орташа қалыңдығы 90 м, көлемі 0,36 км3.